ΚΑΝΟΝΙΣΜΌΣ (ΕΕ) αριθ. 17/2010 ΤΗΣ ΕΠΙΤΡΟΠΉΣ της 8ης Ιανουαρίου 2010 για την τροποποίηση του κανονισμού (ΕΚ) αριθ. 690/2008 όσον αφορά την αναγνώριση της ιταλικής επαρχίας της Βενετίας ως προστατευόμενης ζώνης όσον αφορά το Erwinia amylovora (Burr.) Winsl. et al. Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 2 παράγραφος 1 στοιχείο η), Εκτιμώντας τα ακόλουθα: (1) Με τον κανονισμό (ΕΚ) αριθ. 690/2008 της Επιτροπής, της 4ης Ιουλίου 2008, για την αναγνώριση προστατευόμενων περιοχών που είναι εκτεθειμένες σε ιδιαίτερους φυτοϋγειονομικούς κινδύνους στην Κοινότητα (2), ορισμένα κράτη μέλη ή ορισμένες περιοχές σε κράτη μέλη αναγνωρίστηκαν ως προστατευόμενες περιοχές όσον αφορά ορισμένους επιβλαβείς οργανισμούς. (2) Με τον κανονισμό (ΕΚ) αριθ. 690/2008 ορισμένα μέρη της περιφέρειας Veneto στην Ιταλία αναγνωρίστηκαν ως προστατευόμενη ζώνη όσον αφορά τον επιβλαβή οργανισμό Erwinia amylovora (Burr.) Winsl. et al. έως τις 31 Μαρτίου 2010. (3) Κατόπιν των παρατηρήσεων αναφορικά με την παρουσία του εν λόγω επιβλαβούς οργανισμού σε ορισμένα τμήματα της περιοχής Veneto που έγιναν από την Επιτροπή κατά τη διάρκεια επιθεώρησης στην Ιταλία από τις 31 Αυγούστου έως τις 11 Σεπτεμβρίου 2009, η Ιταλία ενημέρωσε την Επιτροπή στις 23 Οκτωβρίου 2009 για τα αποτελέσματα της πιο πρόσφατης έρευνας που πραγματοποιήθηκε στην περιφέρεια Veneto, τον Σεπτέμβριο και τον Οκτώβριο του 2009, για την παρουσία του εν λόγω επιβλαβούς οργανισμού. Τα αποτελέσματα αυτής της πιο πρόσφατης έρευνας δείχνουν ότι στην επαρχία της Βενετίας υπάρχουν 14 μέρη, στα οποία ο εν λόγω επιβλαβής οργανισμός εμφανιζόταν για περίοδο τουλάχιστον τριών διαδοχικών ετών, παρά τα μέτρα εκρίζωσης που ελήφθησαν από τις ιταλικές αρχές. Συνεπώς, τα εν λόγω μέτρα αποδείχθηκαν αναποτελεσματικά. (4) Τα αποτελέσματα της πιο πρόσφατης έρευνας συζητήθηκαν κατά τη διάρκεια συνεδρίασης της μόνιμης επιτροπής για την υγεία των φυτών στις 19-20 Οκτωβρίου 2009. Στην εν λόγω συνεδρίαση συνήχθη το συμπέρασμα ότι η παρουσία του Erwinia amylovora (Burr.) Winsl. et al. πρέπει να θεωρείται αποδεδειγμένη στην επαρχία της Βενετίας. Επομένως, η εν λόγω επαρχία δεν θα πρέπει να αναγνωρίζεται πλέον ως προστατευόμενη ζώνη σε σχέση με τον συγκεκριμένο επιβλαβή οργανισμό. (5) Επομένως, ο κανονισμός (ΕΚ) αριθ. 690/2008 πρέπει να τροποποιηθεί ανάλογα. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στη δεύτερη στήλη του σημείου 2 της επικεφαλίδας β) του παραρτήματος Ι του κανονισμού (ΕΚ) αριθ. 690/2008, η δεύτερη περίπτωση αντικαθίσταται από την εξής: «- και, έως τις 31 Μαρτίου 2010, Ιρλανδία, Ιταλία [Apúlia, Emilia-Romagna (οι επαρχίες Parma και Piacenza), Λομβαρδία (εκτός από την επαρχία Mantua), Veneto (εκτός από τις επαρχίες του Rovigo και της Βενετίας, τις κοινότητες Castelbaldo, Barbona, Piacenza d’Adige, Vescovana, S. Urbano, Boara Pisani και Masi στην επαρχία Padova και την περιοχή που βρίσκεται νότια από την εθνική οδό A4 στην επαρχία της Βερόνα)], Λιθουανία, Σλοβενία [εκτός από τις περιφέρειες Gorenjska, Koroška, Maribor και Notranjska), Σλοβακία (εκτός από τις κοινότητες Blahová, Horné Mýto και Okoč (κομητεία Dunajská Streda), Hronovce και Hronské Kľačany (κομητεία Levice), Málinec (κομητεία Poltár), Hrhov (κομητεία Rožňava), Veľké Ripňany (κομητεία Topoľčany), Kazimír, Luhyňa, Malý Horeš, Svätuše και Zatín (κομητεία Trebišov)]». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Ιανουαρίου 2010.

[Source: multi_eurlex | Tokens: 3297]